作者：无名氏
词牌/韵律：酹江月・念奴娇

paragraphs: 云幢凤舞，下天风、吹落轮袍仙曲。
阿母人间今百岁，两鬓犹含秋绿。
萍小乾坤，九看日月，不用长生箓。
一封天上，鼎来五色花轴。
须信寿老难侔，世间无价，空有明珠千斛。
此夕兰堂风露好，雅称飞觞支属。
十样宫眉，两行红袖，烧烛围香玉。
不妨沉醉，共拚月上华屋。